פלגסטף

העיר פלגסטף היא בירת המחוז של מחוז קוקונינו בצפון מדינת אריזונה. אוכלוסיית העיר עצמה מונה כ-78,000 תושבים (נכון לשנת 2022) וכ-145,000 תושבים מתגוררים במטרופולין שלה. פלגסטף נהנית מתיירות ענפה כל השנה בזכות קרבתה לגרנד קניון, קניון אוק קריק (Oak Creek) וכביש 66 ההיסטורי. בשנת 1855 קצין חיל הים האמריקאי, סגן אדוארד פיצג'רלד ביל, חיפש עם חייליו דרך מנהר ריו גראנדה שבמזרח ארצות הברית למוצב חוץ של צבא ארצות הברית בקליפורניה והחליטו לחנות באזור. שביל העגלות שבנה עבר בתחום העתידי של העיר. ישוב הקבע הראשון הוקם ב-1876 על ידי משפחת מקמילן שקימה בית מעט צפונה למיקום העיר הנוכחי. תוך זמן קצר הגיעו עוד אנשים ומשפחות שהחליטו להקים שם ביתיים וכך החלה לצמוח עיירה. הכלכלה שלהם הייתה מבוססת על חטיבת עצים וחוות צאן ובקר. מסילת ברזל בין החוף המזרחי לחוף המערבי של ארצות הברית עברה ליד העיר ובזה תרמה לגידול אוכלוסיית העיר ופיתוח כלכלתה. בשנת 1886 הייתה פלגסטף העיר הגדולה ביותר בקו מסילת הרכבת בין אלבקרקי, ניו מקסיקו לחוף המערבי. בשנת 1896 הוקם בעיר 'מצפה כוכבים לוול' שהוקם על ידי האסטרונום פרסיוול לוול שעד היום הוא מהנחשבים בעולם ובו טלסקופ בגודל 610 מ"מ (24 אינץ') שהיה חדשני מאוד באותה תקופה ונקרא 'קלארק'. דרך הטלסקופ הזה גילה האסטרונום קלייד טומבו לראשונה בשנת 1930 את הכוכב פלוטו. בזכות חשיבותה של העיר לאסטרונומיה נקראו שני אסטרואידים בחלל על שמה: 'פלגסטף 2118' ו'פלגסטף 6582'. בשנת 1899 הוקם 'בית ספר של צפון אריזונה' שהפך למוסד אקדמי רשמי בשנת 1966. כביש 66 אשר נחשב ל"האם של הדרכים בארצות הברית" נבנה בשנת 1926 ועובר בפלגסטף ומחבר את שיקגו ולוס אנג'לס. פלגסטף התאגדה כעיר רשמית, עם יותר מ 3000 תושבים, בשנת 1928. העיר המשיכה להתפתח ולשגשג במהלך שנות ה-60 של המאה ה-20, אך במהלך שנות ה-70 וה-80 החלו עסקים רבים במרכז העיר לסגור ולעבור לקניונים חדשים שנבנו. בנוסף מפעלים רבים החלו להיסגר, מה שגרם למחסור בעבודה ושיעור אבטלה גבוה. בשנת 1987 הוחלט על תוכנית להצלת העיר ובמסגרתה שונה הצביון של מרכז העיר ממרכז בילוי וקניות למרכז עסקים. במהלך סוף שנות ה-80 ותחילת שנות ה-90 נבנו באזור מרכז העיר בנייני משרדים, בניין עירייה חדש, ספריה ובניין אדמיניסטרטיבי של מחוז קוקונינו. בנוסף נבנו מדרכות, כבישים שופצו, נבנו יותר מקומות חניה. השינוי וההשקעה הגדולה גרמו לפתיחת מסעדות וחנויות חדשות כך שמרכז העיר קיבל חיים חדשים. פלגסטף ממוקמת בגובה 2,135 מטר מעל פני הים בקצה הדרום-מערבי של רמת קולורדו והר אלדן, דרומית להרי סן פרנסיסקו, ההרים הגבוהים באריזונה. פסגת האמפרייס, הפסגה הגבוה במדינת אריזונה שוכנת 16 ק"מ צפונית לפלגסטף. העיר נמצאת סמוך ליער האורנים הגדול בצפון אמריקה. מזג האוויר בפלגסטף הוא חצי-מדברי. הגובה הרב בו נמצאת העיר בקרבת הרים גבוהים והלחות הנמוכה גורמים למזג אוויר מתון רוב הזמן ואוויר צח. אך עם זאת העיר נמצאת באזור מדברי ועל כן הלילות יכולים להיות מאוד קרים. בחורף מזג אוויר ציקלוני שמתפתח במזרח האוקיינוס השקט מה שגורם לשלג על פני שטח גדול אך עם זאת מזג אוויר נאה. בתקופת יולי-אוגוסט שנקראת גם "תקופת מונסון" ישנם גשמים וסופות רעמים. הקיץ באזור מתון. הטמפרטורה הממוצעת בקיץ היא 27 מעלות צלזיוס. הטמפרטורה הגבוהה ביותר שנמדדה הייתה 36.1 מעלות ב-5 ביולי 1973. הטמפרטורה הנמוכה שנמדדה אי פעם הייתה 34.4- מעלות ב-1 בפברואר 1985. כמות המשקעים השנתית הממוצעת היא 580 מ"מ וכמות השלג הממוצעת היא 276 ס"מ. עם הקמת העיר הכלכלה התבססה על חוות צאן ובקר, חוטבי עצים ועבודות על מסילת הרכבת. כיום הכלכלה מתבססת על תיירות, עבודות ממשלתיות, הוראה ותחבורה. אוניברסיטת צפון אריזונה היא מוסד המעסיק כמות גדולה מאוד של תושבי העיר. ישנם חמישה אזורי תעשייה בעיר בהם ממוקמים מפעלים רבים מהחשובים בצפון אמריקה כמו 'מפעל גור-טקס' ליצור בדים עמידים לגשם, 'נסטלה למזון לבעלי חיים', 'סי.אס.איי טישיו'- מפעל לנייר משי מהגדולים בארצות הברית, מפעלי ציוד רפואי ותרופות ועוד. מיקום העיר על מסילת רכבת ראשית עוזר מאוד לכלכלת העיר בהרבה תחומים. בזכות הקרבה לגרנד קניון, נהנית פלגסטף מתיירות רבה ועל כן היא שופעת בבתי מלון וחנויות מזכרות. כינויה של פלגסטף הוא "עיר השמיים החשוכים", זאת בעקבות היותה עיר מוכרת בקהילת האסטרונומיה. לכן, הוחלט להפוך את העיר לירוקה יותר ולגרום לתצפית טובה יותר על הכוכבים מהעיר עצמה. בעקבות כך חוקק ב 1958 חוק בעיר המונע מעסקים להדליק תאורה על שלטי חוצות. החל משנת 2001 גם פנסי הרחובות עצמם מפיקים תאורה מינימלית. באותה שנה קיבלה העיר את התואר "העיר הראשונה בעלת שמיים חשוכים" מ"איגוד שמיים חשוכים הבינלאומי". מדי חודש אוקטובר נערך בעיר פסטיבל "חגיגת לילה" אשר מושך תיירים רבים. הפסטיבל כולל תצפיות אסטרונומיות, מופעי רחוב, מוזיקה ועוד. רוסיה ברנאול, רוסיה מקסיקו מנסניו, מקסיקו טאיוואן סינדיאן סיטי, טאיוואן אוסטרליה סיטי אוף בלו מאונטיינס, אוסטרליה אתר האינטרנט הרשמי של פלגסטף (באנגלית) אתר האינטרנט הרשמי של פלגסטף (באנגלית) מדיה וקבצים בנושא פלגסטף בוויקישיתוף האתר הרשמי באריזונה: https://www.flagstaff.az.gov/ אתר העיר הרשמי: https://www.flagstaffarizona.org/ פלגסטף, ברשת החברתית אקס (טוויטר) סרגיי סובוטין, תמונת היום: עיר השמיים החשוכים, באתר ynet, 19 ביוני 2008 אתר התפתחות הכלכלית של העיר אתר אוניברסיטת צפון אריזונה פלגסטף, באתר אנציקלופדיה בריטניקה (באנגלית) Mayor Becky Daggett, באתר עיריית פלגסטף